《饶德操营中客世与渊才友善有诗送之予偶读想见其为人时闻已薙发出家矣因次其韵》
宋代·释德洪

吾闻彼上人，不惰不精进。观其吐词气，人品极爽俊。

迩来效丹霞，裂冠铲须鬓。高才固难容，世议久迫窘。

想于龙象群，眉宇发奇韵。渊才干国器，美若兵厨酝。

平生至孝节，初不愧虞舜。相逢大梁城，连榻尽底蕴。

如开衡岳云，仰此摩天峻。此诗为渠作，崖略见笔阵。

把玩立东风，料峭应花信。明窗小字临，握管腕不运。

爱君透真境，迈往无顾徇。脱身索寞滨，洗我岑寂愤。

掉头一长哦，语卒意未尽。

作者简介：年十四，父母双亡，依三峰靘禅师为童子。哲宗元祐四年（1089），试经於东京天王寺，冒惠洪名得度为僧。四年后南归，依真净禅师於庐山归宗寺，随真净迁洪州石门。二十九岁始，游方东吴、衡山、金陵等地，住金陵清凉寺。冒名剃度事发，入狱一年，勒令返俗。后至东京，入丞相张商英、枢密郭天信门下，再得度，赐名宝觉圆明禅师。徽宗政和元年（1111），张、郭贬黜，亦受牵连，发配朱崖军（今海南三亚）。三年，得释。四年，返筠州，馆於荷塘寺。后又被诬以张怀素党系南昌狱百馀日，遇赦，归湘上南台。高宗建炎二年卒，年五十八。